קסנתוס (היסטוריון)

**קסנתוס איש לידיה** (ביוונית: Ξάνθος ὁ Λυδός; פעל באמצע המאה ה-5 לפנה"ס) היה היסטוריון ולוגוגרף יווני אזרח לידיה. הוא נמנה עם הסופרים הברברים שכתבו יוונית.

## יצירתו
קסנתוס כתב טקסטים על תולדות לידיה, המכונים "לידיאקה" (Λυδιακά) ("ענייני לידיה"). נראה שקסנתוס היה ההיסטוריון המוקדם ביותר שכתב כמות משמעותית בנושא ההיסטוריה של לידיה.
בעת העתיקה נחשב כמקור חשוב וכסמכות בנושא לידיה והלידים.
יוחסה לו גם מונוגרפיה בשם "מגיקה" (Mαγικά, "על המגים"), כמו גם החיבור הביוגרפי "על אמפדוקלס".

מושבו של קסנתיוס היה ככל הנראה בסרדיס, בירת לידיה. הוא היה בן זמנו של הרודוטוס, ורוב כתביו עסקו בשושלת ובמעשי מלכי לידיה.
הוא התייחס גם לתופעות לשוניות, שמראות כי היה לו ידע אודות השפה הלידית.
הוא התעניין בגאו-אתנוגרפיה של ארצו, אך הזכיר גם עניינים הקשורים בתולדות אסיה הקטנה בכלל, כגון פלישת הפריגים אליה מאירופה.
ההערכה היא שהיה לו ידע מסוים על המסורות הפרסיות.

קסנתוס היה ידוע בכתיבה בסגנון האיוני המסורתי, של ניסיון לבסס את זירת המיתוסים הפופולריים. הוא היה ידוע גם בעיבוד אירועים היסטוריים שנחשבו לעתים קרובות משעממים, לקטעים שהציבור היווני הרחב יהנה מהם, ונטה להשתמש באנקדוטות.

### לידיאקה
הסופרים המאוחרים יותר מצטטים בדרך כלל את ה"לידיאקה" בשם זה, אך הוא ככל הנראה לא שמה המקורי של היצירה. שרדו רק מעט פרגמנטים שלה (מס' 765 אצל יעקובי), ורק חלקם הם קטעים משמעותיים שנשאבו ממנה (רק פרגמנט 16 הוא ציטוט מילולי), בעוד שהרוב נמצא ב"אתניקה" של סטפנוס מביזנטיון (המאה ה-6 לספירה), כריאיות לשמות גאוגרפיים וקבוצות אתניות.
על פי אזכורים אצל סטפנוס, ה"לידיאקה" היתה ככל הנראה מורכבת מארבעה ספרים שונים. אך לא ניתן לומר כיצד סידר קסנתוס את החומר שלו בתוך הספרים.
העיסוק העיקרי ב"לידיאקה" היה בהיסטוריה של לידיה מהזמן הקדום ביותר ועד ל, בסבירות גבוהה עד לכיבוש סארדיס בידי כורש מלך פרס. ייתכן שקסנתוס בחר לעסוק בהיסטוריה של לידיה, משום שהיה גאה בהיותו לידי, אף על פי שהיה מיוון, וביקש לשמר את זיכרון עברה של ארצו.
אולם החיבור הגיע עד לתקופת שלטונו של ארתחששתא הראשון מלך פרס (שלט משנת 465 לפנה"ס), ולא ניתן לומר כמה מתוכו עוסק בתקופה שקדמה לשושלת מרמנדאי (Μερμνάδαι), כלומר לפני 700 לפנה"ס.

ה"לידיאקה" היתה ככל הנראה אחד המקורות העיקריים של ניקולאוס איש דמשק (המאה ה-1 לפנה"ס), שבמספר קטעים (העוסקים בעיקר בהיסטוריה של לידיה) שאב מקסנתוס (אם כי אינו מזכיר את שמו), תוך שקישט באופן משמעותי, באמצעות תיאורים רגשיים, את דבריו של קסנתוס, שנכתבו בסגנון טבעי ופשוט, האופייני להיסטוריוגרפיה האיונית. עם זאת, ייתכן שניקולאוס השתמש בקיצור שאולי נעשה לחיבורו של קסנתוס ב.

אמינותה של ה"לידיאקה" הועמדה בספק פעמים רבות עקב ציטוטים סותרים ובשל העובדה שרק קטעים מיצירותיו של קסנתוס שרדו.
עם זאת, ה"לידיאקה" זכתה לשבחים רבים מדיוניסיוס מהליקרנסוס. בחיבורו על תוקידידס (א, 28), מציין דיוניסיוס שרוב ההיסטוריונים שקדמו להרודוטוס היו בעלי "נטיות מיתוגרפיות", ואילו על קסנתוס הוא כותב שהיה "אדם בעל ידע מעמיק במיוחד בהיסטוריה המוקדמת, אשר יש לראות בו שני לאף אחד בכינון ההיסטוריה של ארצו".

קסנתוס גם הציג היבטים של ההיסטוריה של הטבע לתיאור ההיסטוריוגרפי. כך למשל, לדברי סטראבון, קסנתוס מזכיר בצורת גדולה בזמן שלטונו של ארתחששתא הראשון (ככל הנראה בזמנו שלו), ומספר שראה בעצמו מאובנים של צדפים וכדומה באזורים בפנים הארץ, בארמניה, במטיינה ובפריגיה התחתונה, ומתצפית זו שיער שאזורים אלו היו בעבר ים.

על פי אזכור אצל סטפנוס מביזנטיון, משערים כי חלק מהספר הרביעי של ה"לידיאקה" מתאר את ייסוד אשקלון, מרכז לפולחן אטרגטיס , מנקודת מבטו של איש לידי בשם אסקלוס , בנו של הימנאוס (ידוע גם בשם טימנאוס) בתקופת שלטונו של המלך אלקימוס (הידוע גם בשם אקיאמוס).

### מגיקה
קלמנס מאלכסנדריה מזכיר את השם "מגיקה" ככותרתו של אחד מספריו של קסנתוס (פרגמנט 31), אולם בהיעדר תיעוד מהימן מספק, חוקרים חלוקים בשאלה אם הפניה זו אותנטית, אם מדובר בחיבור עצמאי או חלק מהספר הרביעי של ה"לידיאקה". לא הוכח באופן משכנע שקסנתוס אכן כתב חיבור על הדת הפרסית. ב"מגיקה" נזכר הנביא זורואסטר, כמי שזמנו היה בדיוק 6,000 שנה לפני פלישת קסרקסס הראשון ליוון. מתאריך דמיוני וסמלי זה, ניתן אולי ללמוד על תחילתו של המפגש של המשכילים ביוון עם האסכטולוגיה המזדאית. ככל הידוע לנו, קסמתוס הוא הסופר הראשון שהזכיר את זורואסטר בספרות היוונית.

## לקריאה נוספת
* דוד אשרי, **קניין לדורות: היסטוריונים יוונים וכתיבת היסטוריה ביוון וברומא**, הוצאת ספרים ע"ש י"ל מאגנס, האוניברסיטה העברית, ירושלים, תשס"ד.

## קישורים חיצוניים
* קנתוס הלידי, אנציקלופדיה איראניקה 

## הערות שוליים

קטגוריה:לידיה
קטגוריה:אישים שחיו במאה ה-5 לפנה"ס
קטגוריה:היסטוריונים מן העת העתיקה
קטגוריה:היסטוריונים יוונים
קטגוריה:מחברים כותבי יוונית